* Όμοια εισαγωγή δευτερευουσών προτάσεων

Η μελέτη των δευτερευουσών προτάσεων στα αρχαία ελληνικά μας οδηγεί στο συμπέρασμα ότι συγκεκριμένες λέξεις ή σύνδεσμοί εισάγουν περισσότερες από μία προτάσεις.   
  
Λέξεις που εισάγουν περισσότερα από ένα είδη δευτερευουσών προτάσεων είναι οι εξής:

|  |
| --- |
| **1. ὅτι** |
| Eισάγει προτάσεις:  α) **Ειδικές**, μετά από ρήματα λεκτικά, δοξαστικά, αισθητικά, δηλωτικά, γνωστικά κ.α. Δηλώνει αντικειμενική κρίση.  π.χ Ὁρᾷς **ὅτι οὐ πρῶτος αἰτιᾷ τὸν κλέπτοντα** (μτφρ. Βλέπεις ότι δεν κατηγορεί πρώτος τον κλέφτη.)   β) **Αιτιολογικές**, μετά από ρήματα ψυχικού πάθους, δικανικά κ.α. Δηλώνει αντικειμενική αιτιολογία.  π.χ. Ἄντρες στρατιῶται, μὴ θαυμάζετε **ὅτι χαλεπῶς φέρω** (μτφρ. δυσφορώ) **τοῖς παροῦσι πράγμασι**. |

|  |
| --- |
| **2. ὡς** |
| Eισάγει προτάσεις:  α) **Ειδικές**, μετά από ρήματα λεκτικά, δοξαστικά, αισθητικά, δηλωτικά, γνωστικά κ.α. Δηλώνει υποκειμενική κρίση.  π.χ. Ταῦτα λέγω, **ὡς τὸ παράπαν οὐ νομίζεις θεούς**. (μτφρ. Αυτά λέω ότι δηλαδή καθόλου δε σέβεσαι τους θεούς.)   β) **Αιτιολογικές**, μετά από ρήματα ψυχικού πάθους, δικανικά κ.α. Δηλώνει υποκειμενική αιτιολογία.  π.χ. **Ὡς δ’ οὐκ ἐπείθοντο**, οἱ μὲν Κερκυραῖοι ἐπολιόρκουν τὴν πόλιν. (μτφρ. Επειδή δήθεν δεν υπάκουαν, οι Κερκυραίοι πολιορκούσαν την πόλη.)   γ**) Πλάγιες ερωτηματικές**, μετά από ρήματα αποδεικτικά, δηλωτικά, απορηματικά, αποπειρατικά κ.α.  π.χ. Ἔφη (ενν. ὁ Θεμιστοκλῆς) τοὺς ξυμπρέσβεις […] προσδέχεσθαι μέντοι ἐν τάχει ἥξειν καὶ θαυμάζειν **ὡς οὔπω πάρεισιν**. (μτφρ. Είπε ο Θεμιστοκλής ότι όμως περίμενε τους συμπρεσβευτές να έρθουν γρήγορα και απορούσε πώς δεν ήρθαν ήδη.)   δ) **Τελικές**, μετά από ρήματα κίνησης ή σκόπιμης ενέργειας. Δηλώνει υποκειμενικό σκοπό.  π.χ. Ἄκουσον, **ὡς ἂν μάθῃς**. (μτφρ. Άκουσε για να μάθεις.)   ε) **Συμπερασματικές**, όταν στην κύρια πρόταση προηγούνται δεικτικές λέξεις *οὕτως, τοιοῦτος, τοσοῦτος* κ.α.  π.χ. Τοιαύτη δόξα γέγονεν, **ὡς ὁ βάρβαρος κήδεται τῆς Ἑλλάδος καὶ φύλαξ τῆς εἰρήνης ἐστι**. (μτφρ. Τέτοια φήμη έχει δημιουργηθεί, ώστε ο βάρβαρος φροντίζει και είναι φύλακας της ειρήνης.)   στ) **Χρονικές**. Συνήθως όταν εκφέρονται με ρήμα ιστορικού χρόνου.  π.χ. **Ὡς δὲ ἡμέρη τάχιστα ἐγεγόνεε**, […ἡ βασίλεια] ἐκάλεε τὸν Γύγεα. (μτφρ. Όμως ευθύς όταν ξημέρωσε …η βασίλισσα έστειλε να φωνάξουν τον Γύγη.)  π.χ. Ἀθηναῖοι δὲ **ὡς ᾔσθοντο**, πλεύσαντες ναυσὶν ἑξήκοντα ἐπὶ Σάμου… (μτφρ. Όταν άκουσαν τα γεγονότα, αφού με εξήντα καράβια έπλευσαν εναντίον της Σάμου…)   ζ) **Αναφορικές επιρρηματικές** παραβολικές του ποιού ή του τρόπου, όταν στην κύρια πρόταση προηγούνται ή εννοούνται δεικτικά επίρρηματα (οὕτως, ὧδε).  π.χ. Διὸ δεῖ ἦχθαί πως εὐθὺς ἐκ νέων, **ὡς ὁ Πλάτων φησίν**, ὥστε χαίρειν τε καὶ λυπεῖσθαι οἷς δεῖ. (μτφρ. Γι' αυτό πρέπει να έχουμε πάρει, όπως λέει ο Πλάτωνας, από τη νεαρή ηλικία την αγωγή που θα μας κάνει να ευχαριστιόμαστε και να λυπούμαστε με αυτά που πρέπει.) |

|  |
| --- |
| **3. ἐπεί, ἐπειδὴ** |
| Eισάγουν προτάσεις:  α) **Χρονικές**. Συνήθως όταν εκφέρονται με ρήμα ιστορικού χρόνου.  π.χ. **Ἐπεὶ δὲ ὁ Κριτίας ταῦτα ἤκουσεν**, ἀπῆλθεν. (μτφρ. Αφού ο Κριτίας άκουσε αυτά, έφυγε.)   β) **Αιτιολογικές**, μετά από ρήματα ψυχικού πάθους, δικανικά κ.α. Συνήθως εκφέρονται με οριστική, δυνητικές εγκλίσεις και ευκτική του πλαγίου λόγου . Ο **ἐπεί**, στην αρχή περιόδου, κυρίως στον ποιητικό λόγο, μπορεί να εισάγει **κύριες** προτάσεις που σημαίνουν προσταγή, ευχή, ερώτηση.  π.χ. **Ἐπεὶ οὐκ ἤθελον καθαιρεῖν τὰ τείχη**, φρουρὰν φαίνουσιν ἐπ’ αὐτούς. (μτφρ. Επειδή δεν ήθελαν να γκρεμίσουν τα τείχη, τους κήρυξαν τον πόλεμο.) |

|  |
| --- |
| **4. ὅτε, ὁπότε** |
| Eισάγουν προτάσεις:  α) **Χρονικές**. Συνήθως όταν εκφέρονται με ρήμα ιστορικού χρόνου.  π.χ. **Ὅτε τὴν συμμαχίαν ἐποιήσασθε πρὸς τοὺς Βοιωτοὺς καὶ εἰς Ἀλίαρτον ἔδει βοηθεῖν**, ἐγὼ προσελθὼν τῷ Ὀρθοβούλῳ ἔφην. (μτφρ. Όταν συνάψατε τη συμμαχία με τους Βοιωτούς και έπρεπε να σπεύσετε για βοήθειά τους στην Αλίαρτο, εγώ αφού παρουσιάστηκα στον Ορθόβουλο, είπα.)   β) **Αιτιολογικές** (σπάνια).  π.χ. **Ὅτε τοίνυν οὕτως ἔχει**, προσήκει προθύμως ἐθέλειν ἀκούειν. (μτφρ. Επειδή (αφού) λοιπόν έτσι έχουν τα πράγματα, αρμόζει με προθυμία να θέλω να ακούω.) |

|  |
| --- |
| **5. ὅπως** |
| Eισάγει προτάσεις:  α) **Πλάγιες ερωτηματικές**, μετά από ρήματα αποδεικτικά, δηλωτικά, απορηματικά, αποπειρατικά κ.α.  π.χ. Ἐνθυμεῖσθε δ’, ὦ ἄνδρες Ἀθηναῖοι, **ὅπως μὴ πάντων ἔργον σχετλιώτατον ἐργάσησθε**. (μτφρ. Θυμηθείτε, άνδρες Αθηναίοι, πως δεν εργάζεστε για έργο προσβλητικότατο όλων.)   β) **Τελικές**, μετά από ρήματα κίνησης ή σκόπιμης ενέργειας.  π.χ. Ἐκάλεσέ τις αὐτὸν τῶν ὑπηρετῶν, **ὅπως ἴδοι τὰ ἱερὰ ἐξῃρημένα**. (μτφρ. Κάλεσε κάποιος από τους υπηρέτες αυτόν, για να δει τα ιερά κατεστραμμένα.)   γ) **Ενδοιαστικές** (**ὅπως μή**), μετά από ρήματα που σημαίνουν φόβο, δισταγμό, επιφύλαξη κ.α.  π.χ. Ὁρᾶτε **ὅπως μὴ τι αἰσχρὸν πράξωμεν**. (μτφρ. Προσέξτε να μην κάνουμε κάτι κακό.)   δ) **Αναφορικές**.  π.χ. **Ὅπως γιγνώσκετε**, οὕτω καὶ ποεῖτε. |

|  |
| --- |
| **6. εἰ** |
| Eισάγει προτάσεις:  α) **Πλάγιες ερωτηματικές** (μονομελείς), μετά από ρήματα αποδεικτικά, δηλωτικά, απορηματικά, αποπειρατικά κ.α.  π.χ. Σαφῶς δ’ οὐκ οἶδ’ **εἰ θεός ἐστιν**. (μτφρ. Mε ακρίβεια δε γνωρίζω αν υπάρχει θεός.)   β) **Αιτιολογικές**, μετά από ρήματα ψυχικού πάθους, δικανικά κ.α. Δηλώνει υποθετική αιτιολογία.  π.χ. Τοὺς δ’ ἀπαιδεύτους ἀρετῆς θαυμάζοιμι ἄν, **εἴ τι πλέον ἂν ὠφελήσειε λόγος**. (μτφρ. Θα απορούσα, αν, τους απαίδευτους στην αρετή, ο λόγος θα μπορούσε να ωφελήσει κάπως περισσότερο.)   γ) **Υποθετικές**.  π.χ. **Εἰ μὲν ποτε ἠδίκησέ με**, προσῆκεν αὐτῷ δίκην διδόναι. (μτφρ. Αν βέβαια με αδίκησε κάποτε, έπρεπε αυτός να τιμωρηθεί.) |

|  |
| --- |
| **7. ἐάν, ἄν, ἢν** |
| Eισάγουν προτάσεις:  α) **Πλάγιες ερωτηματικές** (μονομελείς), μετά από ρήματα αποδεικτικά, δηλωτικά, απορηματικά, αποπειρατικά κ.α.  π.χ. Σκέψαι **ἐὰν τόδε ἀρέσκῃ σοι**. (μτφρ. Σκέψου, αν σου αρέσει αυτό.)   β) **Υποθετικές**. (ανήκει στο σκέλος του υποθετικού λόγου που εισάγει την υπόθεση)  π.χ. **Ἐὰν πάντα ἀκούσητε**, κρίνατε. (μτφρ. Αν ακούσατε τα πάντα, αποφασίστε.) |

|  |
| --- |
| **8. αναφορικές αντωνυμίες, αναφορικά επιρρήματα** |
| Eισάγουν προτάσεις:  α) **Πλάγιες ερωτηματικές** (μερικής άγνοιας), μετά από ρήματα αποδεικτικά, δηλωτικά, απορηματικά, αποπειρατικά κ.α.  π.χ. Ἐκελεύομεν τούτους ἐπιμελεῖσθαι **ὅπως ἂν ὡς τάχιστα ἀπολάβωμεν τὰ χρήματα**. (μτφρ. Προστάζαμε αυτούς να φροντίσουν πώς θα πάρουμε τα χρήματα όσο το δυνατόν ταχύτερα.)   β) **Αναφορικές προτάσεις** (ονοματικές ή επιρρηματικές), xωρίς εξάρτηση από συγκεκριμένες κατηγορίες ρημάτων.  π.χ. Οἶμαι γὰρ ἂν ἡμᾶς τοιαῦτα παθεῖν **οἷα τοὺς ἐχθροὺς οἱ θεοὶ ποιήσειαν**. (μτφρ. Γιατί νομίζω ότι θα παθαίναμε τέτοια κακά σαν αυτά που μακάρι οι θεοί να τα δώσουν στους αντιπάλους μας.) |

<http://www.study4exams.gr/anc_greek/course/view.php?id=117>

﻿

|  |
| --- |
|  |